b'\n_START_ARTICLE_\nLjubo Brov\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli v rojstnem kraju je delal kot gradbeni delavec. Med vojno je bil italijanski vojak v Afriki in tam pri\xc5\xa1el v britansko ujetni\xc5\xa1tvo (1943), nato pa v jugoslovansko kraljevo vojsko iz katere se mu je uspelo pridru\xc5\xbeiti prekomorskim brigadam. Z njimi je preko Barija in Visa pri\xc5\xa1el v Beograd (1944). Demobiliziran je bil leta 1949. \xc5\xbde v Beogradu je na priporo\xc4\x8dilo srbskega slikarja \xc4\x90or\xc4\x91a Andrejevi\xc4\x87a Kuna obiskoval likovno akademijo (1945-1946), diplomiral pa je leta 1949 na Akademiji za likovno umetnost in oblikovanje v Ljubljani._NEWLINE_Kot profesor likovne vzgoje je najprej pou\xc4\x8deval na gimnaziji v Postojni (1949-1951), nato pa na u\xc4\x8ditelji\xc5\xa1\xc4\x8du in kasneje na gimnaziji v Tolminu (1951-1974). Razstavi, ki ju je leta 1954 in 1962 pripravil v Tolminu, sta ga pokazali kot intimnega krajinskega slikarja. Najve\xc4\x8d je upodabljal v olju, predvsem Tolmin in njegovo okolico ter Ba\xc5\xa1ko dolino. Opremil je tudi nekaj knjig, tako npr.: Gregor\xc4\x8di\xc4\x8deve Izbrane pesmi (Koper, 1973) in Tolminski zbornik (1956). Izdelal je vrsto osnutkov za spomenike in druga obele\xc5\xbeja narodnoosvobodilne borbe (spomenik NOB v Koritnici, odkrit 1972). Prejel je ve\xc4\x8d dr\xc5\xbeavnih odlikovanj in priznanj.'